*/Приложение 1/*

**ДЕТСКА ГРАДИНА № 11 „ИЗГРЕВ“**

3400, гр. Монтана, ул. „Калето“ № 1,

тел. 096 305 956,

е-mail: dg\_11@abv.bg

*УТВЪРЖДАВАМ:……………..…*

*/Нели Иванова/*

**МОДЕЛ ЗА РАБОТА СЪС СЕМЕЙСТВАТА И ДЕЦАТА В ПЕРИОДА НА АДАПТАЦИЯ ОТ СЕМЕЙНА СРЕДА**

**НА ДЕТСКА ГРАДИНА № 11 „Изгрев“, ГРАД МОНТАНА**

/ **Част от Правилника за дейността на детската градина, утвърдена със**

**Заповед № г./**

**Общи положения**

Постъпването в детска градина е необходим етап в живота на всяко дете и стресът от временната раздяла с мама и тате, при повечето деца винаги води до сълзи, тръшкане, молби, нежелание за оставане в групата.

Адаптирането е строго индивидуален процес за всяко дете и за неговите родители. За някои деца този период може да бъде 1 седмица, за други – над 1 месец. Педагогът и родителите трябва да имат търпение и да подпомагат детето в процеса на адаптация, за да протече той възможно най-бързо и безболезнено. При някои деца адаптирането става съвсем естествено (все едно цял живот са били в детска градина) още от първия ден. Други са притеснителни, изолират се или проявяват емоционални и поведенчески проблеми. Трети непрекъснато плачат, умоляват, тръшкат се на земята и трябва да ги носите до врата на градината. Отделянето на детето, обаче е нормален процес. И като такъв процес има своите етапи. Има два характерни типа поведение в началния етап, които детето прилага като съпротива срещу новото положение:

**I. ВИДОВЕ АДАПТАЦИИ**

1. Първият тип адаптация е със силен плач в началото, първите дни, седмици, дори 1-2 месеца. Интензитетът и продължителността на плача намаляват с времето. Не се храни и не спи, което допълнително намалява силите на организма да се бори с физически симптоми. Ако след третия месец от началото, плачът остане така интензивен, е хубаво да се потърси помощ от специалист;
2. Втори тип адаптация е, когато детето е спокойно първите дни, до седмица, и след това се наблюдава опозиционното поведение. Тук отново интензитетът и продължителността на плача намаляват с времето.

**II. ПРОБЛЕМИ, КОИТО МОГАТ ДА ВЪЗНИКНАТ В ПРОЦЕСА НА АДАПТАЦИЯ:**

1.непрекъснат плач;

2. агресия към другите деца;

3. капризи с храната или отказ изобщо да не се храни;

4. нарушения в следобедния сън или опит да „проспи“ целия престой в

градината;

5. вдигане на температура.

**III. КАК ДА РАЗПОЗНАЕМ АДАПТИРАНОТО ДЕТЕ?**

1. Детето се разделя самостоятелно и в добро настроение с родителя/родителите,

възрастните.

1. По време на престоя в детската градина детето е спокойно. Може често да задава въпроси на педагога – „кога и дали“ ще го вземат от градината, но това са въпроси, с които то очаква да бъде потвърдена неговата сигурност.

3. По време на занимания и игри разказва спокойно за своите родители.

4. При тръгване от детската градина разказва с удоволствие какво се е случило.

1. **ПРЕПОРЪКИ КЪМ РОДИТЕЛЯТ**
2. Поддържайте позната обстановка – месеци преди тръгване на градина, правете редовни обиколки в двора на градината или около нея. Помолете персонала да ви допусне да се разходите в сградата за няколко минути преди първия ден.
3. Позитивно говорене - Обяснявайте, че там (градината) ще има много деца на неговата възраст, ще играе с тях на различни игри, ще спят заедно в една стая и ще закусват, ще разучават песнички, танци. Детската градина е хубаво място за него и вие го оставяте да си играе и ще го вземате, преди да е станало тъмно. Детето трябва да знае, че вие ходите на работа и престоят му не е наказание, а необходимост. Това е място, където го очакват приятни срещи и нови приятелчета. Повтаряйте позитивните мисли за детската градина, така настройвате психически детето си с положителни очаквания и отделянето му от вас ще е по-малко стресиращо. Когато сте на детската площадка с други дечица, му обяснявайте, че така ще е и в градината.
4. Синхронизирайте правилата - за да се адаптира по-добре детето, вкъщи трябва да се подкрепят същите правила, каквито го очакват в градината, а именно – да се подреждат играчките след игра, да се храни на масата, а не пред телевизора, да се поддържа ред. Често самите родители не следват тези правила или ги нарушават. Детето много лесно ще научи, че едно е изискването към него в градината, друго вкъщи и съответно няма как да се очаква промяна в поведението. То винаги ще предпочита по-лесния вариант. Дори и към него да се поставят правила, то няма да ги спазва, ако вижда, че примерът, който дават родителите, е противоположен. Единственото, обаче, което бихте предизвикали, ако изведнъж започнете да му поставяте граници, е реакция на съпротива. То ще усеща, че родителите му не вярват истински в изреченото, че се създава двоен стандарт. Негативизмът ще се насочи не само към тях, но и към правилото. Затова поне няколко месеца преди стартиране на детската градина, мама и татко вече не бива да прибират сами играчките и пантофите. Важно е детето да вижда как всеки си подрежда собствените вещи и че има еднакви последствия за всеки вкъщи, ако не се спазват правилата. Не променяйте правилата, които сте въвели. Детето има нужда от твърди граници и правила, за да се адаптира бързо. По този начин то се чувства сигурно и спокойно.
5. Упражнявайте раздяла - започнете да се разделяте с детето първоначално за кратко, а след това за по-дълго време. Ако детето от раждането си е отглеждано само от майката, известно време преди да тръгне на градина трябва да започне да свиква с нейното отсъствие. Оптималният вариант е да бъде оставяно за няколко часа с друг близък човек, но ако нямате на кого да го оставите, може да се възползвате от услугите на детски парти центрове. Първоначално присъствайте на заниманията му, постепенно излизайте за половин-един час, докато то свикне с факта, че дори и да ви няма за известно време, бързо ще се върнете и никога няма да го изоставите. Изпращайки го на детска градина, тръгвайте без да вдигате много шум – все едно, че е нещо не кой знае какво. Забавянето подхранва надеждата, че няма да тръгнете.
6. Много важно е: адекватно реалистично да подготвите детето си за временната раздяла с вас.
7. Казвайте на детето: „Ще те взема след като закусиш, след обяд поспиш и поиграеш малко!“, а не – „Ще те взема скоро!“, защото то постоянно ще очаква да се появите на вратата.
8. Избягвайте да го манипулирате: „Ако днес не плачеш, ще ти купя шоколад!“. Така не го учите на самостоятелност и реалистичен поглед. Не използвайте лъжи от сорта на „Влез вътре, аз отивам до … и ще се върна“ и др. – те само ще засилят чувството на изоставяне и тревожност на детето ви.
9. За да се адаптира детето в групата плавно и естествено, с по-малко стрес, е необходимо родителите да запознаят учителите с навиците му, например: след като се нахрани – ляга веднага да спи; с неговите реакции в определени ситуации, например: като му се скараш – започва да плаче неутешимо или те удря. Това е важна информация, за да може учителят да реагира адекватно.
10. Създайте си ритуал за сбогуване - Ритуалите действат успокоително (дори на възрастните), тъй като многократното повторение ги превръща в познати и сигурни неща. Това може да е специална целувка, помахване, жест, който е таен и само ваш.
11. Ролята на „преходния обект” - Нека през първите дни детето да взема със себе си любимата играчка, чието присъствие да го успокоява. В случай, че в градината не разрешават да се внася такава, може да му пъхнете в джобчето кърпичка, която да ухае на вас – вместо да я парфюмирате, просто я носете известно време в себе си или я сложете под възглавницата си за няколко нощи. Когато има нужда от вас, детето може да си я гушне, да ви усети и чисто символично вие ще бъдете винаги с него.
12. Не отстъпвайте - Веднъж щом го заведете до входа на градината, не се изкушавайте да го вземете след десет минути. Дори и след като влезе, а вие обикаляте нервно наоколо и чувате, че продължава да плаче, не се поддавайте на паниката. Веднъж постигнало успеха да ви разколебае, гарантирано е, че ще опитва винаги и така успокояването му от страна на персонала става още по-трудно.
13. Спокойствие и позитивизъм - Важно е все пак да имате доверие в учителите, които ще се грижат за детето. За да бъдат на такава позиция, те са преминали през специален подбор, отговарят на необходимите изисквания и имат умения да се грижат за малки деца. Вашето безпокойство и непрекъснатото разпитване за начина, по който се грижат за детето ви, само доказва неспособността ви да се доверите и да предадете контрола върху него в ръцете на друг значим възрастен.
14. Друго много важно условие е когато водите детето си на детската градина, да сте уверени и спокойни, в противен случай то усеща вашето безпокойство и се разстройва още повече. Когато го оставяте, не стойте да го утешавате, при повечето деца се засилва чувството на безпокойство, когато родителят стои и ги утешава. Има деца, които не преживяват раздялата толкова драматично, ако ги водят баба и дядо например. Нека го правят възрастните ви родители, а вие да прибирате мъничето. Всяка сутрин, докато го водите на градина, му говорете какъв интересен ден му предстои с играчки и приятелчета. Повтаряйки това, детето започва да ви вярва и започва да му случва точно това.

**V. ДЕЙНОСТИ С РОДИТЕЛИТЕ:**

1. Попълване от родителите на въпросник/информационна карта за новоприетите деца в детската градина. / *Приложение 1/*
2. Уеднаквяване на дейностите по режима между учителите в екипа за осигуряване на сигурност и предсказуемост у децата като:

- въвеждане на еднакви ритуали по посрещане и изпращане от двете учителки;

- задължително подробно споделяне информация за децата и дейностите с тях за деня при предаване на смяната;

- Установяване на едни и същи места за сядане на децата /поне първите 2-3 месеца/.

-Оказване на помощ на децата - при поискване, а не на всяка цена или при необходимост;

-Избягване на умалителни квалификации или на грубо отношение /и в двата случая детето не се чувства значимо, а подценено/.

**VI. ОРГАНИЗАЦИЯ НА СРЕДАТА:**

1. кът за „Кутията с любимата играчка“ /това средство е изпитано и работи добре/;

2. кът за „усамотяване“ /палатка, къщичка, преграда, и т.н./;

3. кът на достъпна височина с книжки за разглеждане.

4. кът за рисуване и моделиране;

5. кътове за различна игрова дейност.

**VII.** **РАБОТА СЪС СЕМЕЙСТВОТО:**

1. Засилено присъствие и контакт със семейството, особено в периода от месец септември до края на месец декември /това ще позволи да се спечели семейството за общата кауза- бърза адаптация/.

2. родителски срещи;

3. тренинги;

4. дискусии;

5. лекции, дискусии - **при необходимост по някой проблем /**родителите не обичат да бъдат поучавани, а по-скоро напътствани/.

6. практикуми /по празничния календар и извън него; например- изработване на картичка за деня на семейството /21.11./ от децата и родителите на първа група, която децата от подготвителна група ще занесат и подарят/.

7. съвместни игри;

8. съвместни четения;

9. съвместни празници;

10. съвместни разходки и игри на открито;

11. съвместни развлечения.

**VIII. СКРИНИНГ ТЕСТ НА ДЕЦА ОТ 3 ГОДИНИ – 3,6 МЕСЕЦА.6**